**Sajtóközlemény**

**Új szolgáltatások a hatékonyabb és jobb minőségű vagyongazdálkodásért**

**2022/09/28**

*A Magyar Nemzeti Vagyonkezelő Zrt. által vezetett konzorcium a Közigazgatás- és Közszolgáltatás- Fejlesztési Operatív Program KÖFOP-1.0.0-VEKOP-15 „Adminisztratív terhek csökkentése” című konstrukció keretében 2,549 milliárd forint vissza nem térítendő európai uniós támogatásban részesült. A projekt keretében új szolgáltatások bevezetésével megújult a korábbi Országleltár Portál, így az állami vagyonnyilvántartási adatok egyre szélesebb köre válik hozzáférhetővé a jövőben, tovább javítva a transzparens állami- és kormányzati működést. A több területet átfogó komplex fejlesztés az adminisztráció csökkentése és az elektronikus közigazgatásba integrált folyamat mellett a hatékonyabb ingatlangazdálkodáshoz is hozzájárul.*

„Az egységes integrált állami vagyonnyilvántartás közhitelességének és adatkonzisztenciájának ellenőrzéséhez szükséges további fejlesztések” tárgyú, KÖFOP-1.0.0-VEKOP-15-2016-00013 azonosító számú projekt keretében európai uniós támogatásból megvalósuló fejlesztések eredményeként lényegesen bővült az Országleltár Portál ([www.orszagleltar.gov.hu](http://www.orszagleltar.gov.hu)) funkcionalitása, amelyet egy ún. Megjelenítő Keretrendszer alkalmazás vált ki a projekt lezárásával. Az új szolgáltatások az állampolgárok, vállalkozások és állami szervek részére egyaránt lehetőséget biztosítanak arra, hogy az állami tulajdonban lévő ingatlan, társasági részesedés és egyéb eszköz típusú vagyonelemekre vonatkozóan az eddiginél könnyebben jussanak hozzá információkhoz és mindezt már okostelefonra optimalizálva is megtehessék.

A tulajdonosi joggyakorló szervezetek kezelésében lévő vagyonelemekre vonatkozó kötelező adatszolgáltatás informatikai támogatására az ún. Adatszolgáltatási Keretrendszer alkalmazás került bevezetésre. Ennek segítségével az ellenőrzött elektronikus közigazgatási rendszeren keresztül történt belépést követően egy zárt rendszerben lehetőség nyílik az adatok beküldésén, azonnali feldolgozásán és a közvetlen visszacsatoláson keresztül az adatállományok folyamatos minőségi javítására, rendszer szintű ellenőrzések működtetésére. Új lehetőségként az állami vagyongazdálkodásban, a projekt keretében kialakításra került egy ún. Bérleti Licit Portál alkalmazás is, így az átmenetileg nem hasznosított, állami feladatellátásra időszakosan nem szükséges állami tulajdonú ingatlanok bérbeadása egyszerűbben és gyorsabban meg tud történni a jövőben. Az állami szervek elhelyezési igényeit támogató megoldás segítségével pedig az elhelyezési folyamat költséghatékonyabbá válik, a kereslet és a kínálat közös platformot kap, elősegítve a korszerűbb, hatékonyabb ingatlangazdálkodást. A Bérleti Licit Portál alkalmazás éles indítására már 2021 szeptemberében sor került, ezt követi 2022 szeptember 28-án a másik két kifejlesztett alkalmazás „üzembe helyezése”.

A projekt a Széchenyi 2020 program keretében valósult meg. A Magyar Nemzeti Vagyonkezelő Zrt. a megrendelő konzorciumi tagjaival, a Kormányzati Informatikai Fejlesztési Ügynökséggel, a Nemzeti Infokommunikációs Szolgáltató Zrt-vel és az Állami Vagyonnyilvántartási Kft-vel szoros együttműködésben, az érintett tulajdonosi joggyakorló szervezetek aktív támogatása mellett valósította meg az informatikai fejlesztéseket, a kapcsolódó folyamatok átalakítását és az új rendszerek használatához elengedhetetlen jogszabályi háttér kialakítását.

***További információ kérhető:***

*Magyar Nemzeti Vagyonkezelő Zrt.*

*Cím: 1133 Budapest, Pozsonyi út 56.*

*E-mail:* kommunikacio@mnv.hu